“ক্ষমতা দখল করেছেন ইউনুস…,” বিস্ফোরক বাংলাদেশি রাষ্ট্রদূত

ওয়েব ডেস্ক: বাংলাদেশের (Bangladesh) অন্তর্বর্তী সরকারের প্রধান উপদেষ্টার বিরুদ্ধে বিস্ফোরক অভিযোগ আনলেন বাংলাদেশি কূটনৈতিক হারুন আল-রশিদ (Harun Al-Rashid)। “শেখ হাসিনার বৈধ সরকারকে উৎখাত করে ক্ষমতা দখল করেছেন মহম্মদ ইউনুস (Mohammed Yunus),” এই দাবি করেছেন মরক্কোয় নিযুক্ত বাংলাদেশি ওই রাষ্ট্রদূত। তিনি সামাজিক মাধ‍্যমে এই বিষয়ে একটি বড়সড় পোস্ট করেন। সেই পোস্টে বাংলাদেশি রাষ্ট্রদূত জুলাই-আগস্ট ষড়যন্ত্রের কথা তুলে ধরে ইউনুস সরকারের পক্ষ ত্যাগ করেন।

হারুন আল-রশিদের দাবি, ৫ আগস্ট ২০২৪-এ একটি সুপরিকল্পিত সন্ত্রাসী হামলার মাধ্যমে প্রধানমন্ত্রী শেখ হাসিনার (Sheikh Hasina) সরকারকে উৎখাত করা হয় এবং দেশ চরম নৈরাজ্যের মধ্যে পড়ে। তাঁর মতে, ইউনুসের নেতৃত্বে বাংলাদেশ মৌলবাদী শাসনের শিকার হয়েছে। দেশে সংখ্যালঘু, নারী এবং ধর্মনিরপেক্ষ নাগরিকরা নির্যাতনের শিকার হচ্ছেন।

আরও পড়ুন: মসজিদে বিস্ফোরণ! ফের রক্তাক্ত পাকিস্তান, এখন কী অবস্থা?

পোস্টে হারুন উল্লেখ করেছেন যে, বিভিন্ন বিদেশি ডিজিটাল অপপ্রচারকারী দীর্ঘদিন ধরে বাংলাদেশবিরোধী ষড়যন্ত্র চালিয়ে এসেছে। তিনি অভিযোগ করেন, ইউনুসের শাসনে গণমাধ্যমকে স্তব্ধ করা হয়েছে। ইতিহাস, সংস্কৃতি ও ধর্মনিরপেক্ষ মূল্যবোধ ধ্বংস করা হচ্ছে, যেখানে মন্দির, সুফি মাজার এবং অন্যান্য ঐতিহ্যবাহী স্থাপত্য ধ্বংস করা হয়েছে।

বাংলাদেশি রাষ্ট্রদূতের মতে, অন্তর্বর্তী সরকারের প্রধান উপদেষ্টা মহম্মদ ইউনুস নিজেকে নির্দোষ হিসেবে তুলে ধরলেও তাঁর শাসন দুর্নীতি ও নিপীড়নে ভরা। তিনি দাবি করেন, ইউনুস সরকার গণহত্যা, রাষ্ট্রীয় সন্ত্রাস ও ব্যাপক মানবাধিকার লঙ্ঘনের সঙ্গে যুক্ত।